Dôvodová správa

A. Všeobecná časť

Návrh nariadenia vlády Slovenskej republiky, ktorým sa mení nariadenie vlády č. 668/2004 Z. z. o rozdeľovaní výnosu dane z príjmov územnej samospráve vypracovalo Ministerstvo financií SR v nadväznosti na zákon o dani z motorových vozidiel, ktorý bol schválený  v NR SR dňa 26.11.2014 a z toho vyplývajúcu úpravu zákona č. 564/2004 Z. z. o rozpočtovom určení výnosu dane z príjmov územnej samospráve a o zmene a doplnení niektorých zákonov. Zmena rozpočtového určenia dane z motorových vozidiel zákonom o dani z motorových vozidiel si vyžiadala kompenzáciu výpadku príjmov predmetnej dane v rozpočtoch samosprávnych krajov prostredníctvom zvýšenia ich podielu na výnose dane z príjmu fyzických osôb.
Predmetom návrhu novely nariadenia vlády je zmena spočívajúca v úprave spôsobu prerozdelenia navýšeného podielu na výnose dane z príjmov fyzických osôb jednotlivým vyšším územným celkom. Pre rozdeľovanie podielu sa bude používať existujúci vzorec okrem prepočítacích koeficientov, ktoré sú uvedené v prílohe č. 6 nariadenia vlády. Vzhľadom k tomu, že použitie vzorca bez koeficientov by spôsobilo výraznejší zásah do súčasnej príjmovej základne vyšších územných celkov navrhuje sa postupná úprava príjmov Bratislavského samosprávneho kraja z tejto dane v období 4 rokov (vyrovnávacie obdobie) medziročne o - 2,5 mil. € až na konečných cca -10 mil. €. Na  následné rozdelenie takto vzniknutého rozdielu pre ostatné vyššie územné celky sa použil platný vzorec bez koeficientov s vynechaním údajov pre rozdeľovanie podielu pre Bratislavský samosprávny  kraj. 
V navrhovanej úprave sú nahradené pôvodné koeficienty novostanovenými koeficientmi prerozdelenia. Sú výsledkom matematického výpočtu podľa uvedených princípov a preto ich ministerstvo nemôže individuálne meniť v prospech resp. v neprospech žiadneho vyššieho územného celku. Pre ich výpočet boli použité údaje zo septembrovej prognózy Inštitútu finančnej politiky pri Ministerstve financií SR, kde pre rok 2015 pri zmene podielu vyšších územných celkov na výnose dane z príjmov fyzických osôb z 21,9% na 29,2% predstavujú daňové príjmy vyšších územných celkov v sume 611 910 000 €. Z prepočtov pri vzájomnom porovnaní očakávanej skutočnosti daňových príjmov vyšších územných celkov v roku 2014 a prognózovaných príjmov pre rok 2015 vyplýva, že aj napriek zmene koeficientov zaznamená medziročný nárast príjmov aj Bratislavský samosprávny kraj.
Podľa novembrovej prognózy výnosu dane z príjmov fyzických osôb by príjmy vyšších územných celkov z tejto dane mali dosiahnuť v roku 2015 sumu 613 590 000 €. V januári 2015 bude realizovaný v prospech vyšších územných celkov aj posledný prevod výnosu dane z motorových vozidiel za mesiac december 2014 v odhadovanej sume 11 591 000 €, čo znamená, že Bratislavský samosprávny kraj by v roku 2015, t.j. v prvom roku zmeny nezaznamenal výpadok príjmov oproti súčasnej legislatíve.
Navrhovaný materiál nemá finančný dopad na štátny rozpočet ani na rozpočet územnej samosprávy. Prehodnotenie podmienok rozdeľovania výnosu dane pre vyššie územné celky má dopad len na rozpočty jednotlivých subjektov, pričom z celkového hľadiska sú dopady vzájomne vykompenzované. Návrh nemá vplyv na podnikateľské prostredie, sociálnu oblasť, životné prostredie a ani na informatizáciu spoločnosti. 
Návrh nariadenia vlády je v súlade s Ústavou Slovenskej republiky, zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.
Materiál bol predmetom riadneho medzirezortného pripomienkového konania, ktoré je vyhodnotené v osobitnej časti predkladaného materiálu. Materiál sa predkladá bez rozporov. 
Navrhovaná účinnosť nariadenia vlády SR je od 1. januára 2015 a umožňuje použiť aktualizované znenie pre výpočet podielu vyšších územných celkov na výnose dane z príjmov fyzických osôb od začiatku roka 2015.